Na temelju članka 70. stavak 2. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10. 90/11., 16/12., 86/12., 94/13., 152/14. i 7/17.), a u svezi s člankom 17. stavak 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71/14., 118/14. i 154/14.), članka 2. st.1. t. 1, članka 5. i 6. Zakona o zaštiti osobnih podataka (NN br. 103/03., 118/06., 41/08., 130/11., 106/12), te članka 68. Statuta OŠ Pećine, Školski odbor na sjednici održanoj dana 23. svibnja 2018. donio je

**Pravilnik o video nadzoru**

**Članak 1.**

(1) Ovim pravilnikom regulirano je prikupljanje, obrada i čuvanje osobnih podataka korištenjem sustava video nadzora.

(2) OŠ Pećine (u daljnjem tekstu: škola) koristi sustav video nadzora u matičnoj školi u Rijeci na adresi Šetalište 13. divizije 25, Rijeka zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja sluzi za pohranjivanje i obradu podataka.

(3) Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničena na ispunjenje svrhe i stavka 1. ovog članka.

(4) U svrhu iz stavka 1. ovog članka u obuhvatu sustava video nadzora su prostor koji se nalazi neposredno oko škole (vanjski prostor škole), ulazna vrata u školu, hodnik u zgradi škole u prizemlju i na katovima te stubišta.

Video nadzorom nisu pokriveni prostori učionica, zbornice, školske knjižnice, sportske dvorane, soba stručnog suradnika (pedagog), soba ravnatelja škole, soba tajnika i voditelja računovodstva, prostor koji koristi domar škole, prostor učitelja tjelesne i zdravstvene kulture te sanitarni prostor za učenike i radnike škole.

(5) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(6) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

(1) Podaci prikupljeni korištenjem sustava video nadzora nalaze se na snimaču koji je zaključan u kabinetu tjelesne i zdravstvene kulture.

(2) Pristup podacima odnosno uvid u sadržaj nastao korištenjem sustava video nadzora ima ravnatelj i domar škole.

(3) Pristup podacima odnosno uvid u sadržaj nastao korištenjem sustava video nadzora moguć je isključivo preko monitora koji se nalazi u kabinetu tjelesne i zdravstvene kulture.

(4) Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog dopušteni su isključivo u slučajevima određenim zakonom u suradnji sa zaštitarskom tvrtkom koja vrši video nadzor.

**Članak 3.**

(1) Podaci prikupljeni korištenjem sustava video nadzora čuvaju se najduže 30 dana, a nakon proteka tog vremena podaci se automatski brišu.

(2) U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i si, kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

(1) Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

(2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu osmog dana od dana objave na oglasnoj ploči Škole.

 Predsjednica Školskog odbora:

 Ksenija Sobotinčić Štropin, prof.

Ovaj pravilnik objavljen je dana 23. 5. 2018.g. godine i stupa na snagu osmoga dana od dana objave odn. 1. 6. 2018.

KLASA: 003-05/18-02/1

URBROJ: 2170-55-01-18-01

Rijeka, 23. 5. 2018.

 Ravnateljica:

 Jasna Vukonić-Žunič, mag. prim. educ.